Ólafur Stephensen er framkvæmdastjóri Félags atvinnurekenda . Fjölmörg dæmi eru um að fyrirtæki hafi flúið Reykjavík vegna fasteignaskatts á atvinnuhúsnæði að sögn framkvæmdastjóra Félags atvinnurekenda . Sex af tólf stærstu sveitarfélögum landsins hyggjast lækka þessa skattheimtu fyrir næsta ár . Þetta er fagnaðarefni að mati Félags atvinnurekenda , sem barist hefur fyrir lækkuninni frá árinu 2016 . „ Við fórum af stað í þessa baráttu , sem hefur verið linnulítil undanfarin þrjú ár , þá hafa átta af þessum tólf stærstu lækkað sína fasteignaskatta á atvinnuhúsnæði og við getum verið ánægð með það þó við hefðum auðvitað viljað sjá meiri lækkanir , “ segir Ólafur Stephensen , framkvæmdastjóri FA . Hvers vegna hafið þið lagt svona mikla áherslu á þessa gjaldtöku ? „ Það er einfaldlega bara vegna þess að útkoman úr þessu kerfi fasteignaskatta er svo ósanngjörn og óréttlát . Skattgreiðslurnar fylgja gjaldstofni sem er fasteignamatið og hefur rokið upp um tugi prósenta án þess að það hafi endilega eitthvað verið að gerast í rekstri eða afkomu fyrirtækjanna sem auðveldar þeim að standa undir þessum gífurlega hækkandi skattgreiðslum . “ Þróun undanfarinna ára og áætlanir fyrir næstu ár bendi til að skattbyrði fyrirtækja í Reykjavík vegna atvinnuhúsnæðis hafi þrefaldast á áratug , frá 2013 til 2023 . „ Umfram allar eðlilegar viðmiðanir og umfram getu atvinnulífsins til að standa undir þessari byrgði . “ Fyrir vikið hafi fyrirtæki flúið Reykjavík vegna þessarar skattheimtu , um það séu mýmörg dæmi að sögn Ólafs Þessi barátta ykkar , er hún ekki að grafa undan tekjuöflunarleið fyrir sveitarfélög til að standa undir samneyslunni ? „ Sveitarfélögin horfa til þess að hafa tekjustofninn áfram í sveitarfélagi . Ef menn ganga of langt í skattheimtunni þá leita fyrirtækin annað og þá hverfa tekjurnar alveg . Þannig að þetta er nú eins og með aðra skattlagningu á atvinnulífið , ef menn vilja að það haldi áfram að búa til verðmæti má ekki ganga of langt af því að þá kyrkja menn gullgæsina , “ segir Ólafur Stephensen .